Die Namibiese bokssensasie van die jare negentig, Harry Simon, het gister na twee jaar agter tralies steeds as onoorwonne voormalige wêreldkampioen die stof van die Walvisbaai tronk afgeskud. Simon het as vry man deur die nou poorte van die tronk gestap skaars twee weke nadat die Motorvoertuigongelukfonds (MVAF) bykans N$24 miljoen moes opdok vir die slagoffers van die ongeluk wat hom agter tralies laat beland het. Simon se vrylating gisteroggend was straks een van sy enkele grootste lewensoomblikke sedert sy wêreldbokskroon in 1998. En die bokswêreld kan vanjaar al geskud word met ’n aankondiging dat die “Nuwe Terminator” deur die toue gaan klim. Simon se stormagtige boksloopbaan, onoorwonne in die kryt, was twee jaar gelede aan skerwe toe hy skuldig bevind is aan nalatige en roekelose bestuur en manslag nadat sy luukse Mercedes Benz in ’n gruongeluk betrokke was. Die hof het bevind Simon was agter die stuur toe sy weeldewa by die afdraai na Langstrand tussen Walvisbaai en Swakopmund teen die bakkie van ’n groep besoekende Belgiërs gebots het. Drie van die insittendes is dood en verskeie ander ernstig beseer in die padslagting van 21 November 2002. Roerende tonele het gisteroggend op Walvisbaai afgespeel toe die tronkdeure vir Simon oopgeswaai het. Die bokser, uitgevat in ’n netjiese, blink pak en sonbril, is deur vriende, familie en ondersteuners soos ’n held ingewag. ’n Bekende kleremaker van die kus het gesorg dat Simon in sy kraakvars snyerspak vrygelaat word. Simon self was maar stillerig midde al die omhelsings, maar duidelik selfversekerd en doelgerig om nie weer die smal paadjie te verlaat nie. Sy jarelange bestuurder, Ellison Hijarunguru, het namens Simon op ’n nuuskonferensie net na sy vrylating gesê sy bokser het in die tronk nie net sy hart teenoor sy Skepper uitgestort nie, maar het ook in ’n selfversekerde, beheerste en geestelik ryker mens verander. Die bewering is dat Simon in die tronk soos waarskynlik selde in sy loopbaan geoefen het en dat hy tans met ’n besonder soepel, gespierde liggaam spog. Simon het gesê hy gaan die volgende paar maande gebruik vir gehaltetyd saam met sy kinders en sy verloofde, asook vriende. Hy het ook die gulheid van Namibiërs geloof wat in twee jaar nooit moed verloor het met hom nie. Hijarunguru het gesê: “Simon se gewildheid blyk uit die feit dat hy soms meer as 200 besoekers per maand ontvang het.” Hijarunguru sê sy bokser is in ’n puik fisiese en geestelike toestand. “As Harry nou op die skaal moet klim, sal almal die bewyse hiervan kan sien. Harry het geleer dat elke mens foute in die lewe maak. Dit het hom geleer om te vergewe en aan te gaan. Ons sal nou met promoters en vegknopers begin praat,” het Lucky Shipanga, bekende sokkerafrigter en ’n goeie vriend, gesê. Hijarunguru het beloof dat Simon nog voor die einde van die jaar na die kryt kan terugkeer. ’n Amptelike verklaring oor Simon se toekoms en sy berou oor die ongeluk word glo binnekort verwag. Die oudkampioen uit die agterstrate van Walvisbaai het dit duidelik gestel dat hy in die tronk gegroei het tot ’n man met ’n diepe berou oor die tragedie en sy roekelose leefstyl. Sy wilde en spandabelrige lewe is glo vir goed verby. Simon wil dit beklemtoon deur eerstens ’n waardige pa vir sy kinders te wees en daarna deur die toue klim om aan die wêreld te wys die tronklewe het hom nie van sy gevreesde uitklopregter ontneem nie.